《赵唐卿邀游西湖即席赋十二韵》
宋代·孙应时

春风客皇州，积雨不得晴。
倚楼望西湖，想见烟水平。
芳时谅难负，胜侣欣来并。
杖藜一萧散，唤船弄空明。
浮云为我开，好鸟为我鸣。
青山次第出，桃李正鲜劳。
华屋何煌煌，缥缈连重城。
都人竞时节，酒舫各斜横。
而我得舒眺，缅然起深情。
风景自千古，扰扰何所营。
大钧实爱物，无使可怜生。
尧民保同乐，吾其获归耕。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。